མི་སྣ་དེ་དག་གླེང་བ་ལ་བརྟེན་ནས་དངོས་ཡོད་འཚོ་བ་དང་མཐུན་པའམ་ལོ་རྒྱུས་སུ་བགྲང་རུང་བའི་ཆ་མང་པོ་ཞིག་རྙེད་རྒྱུ་ཡོད་ཅིང་།གང་རྙེད་པ་དེས་བན་བོན་ཕྱོགས་གཉིས་ཆའི་ལོ་རྒྱུས་ཡིག་ཆའི་ཁྲོད་དུ་གང་བྲིས་པ་དག་ལས་གང་ཞིག་འདོར་དགོས་པ་དང་གང་ཞིག་ལེན་དགོས་པའི་ཆ་འགའ་ཞིག་ངོས་འཛིན་ཐུབ།དེ་ལྟ་བུའི་ལོ་རྒྱུས་ཤིག་གླེང་བ་ལ་རྒྱབ་རྟེན་གྱི་ཡིག་ཆ་མང་པོ་ཞིག་དགོས་པ་ནི་སྨྲོས་མེད་ཡིན་ཞིང་།བོད་ལ་ལོ་རྒྱུས་སུ་བགྲང་བའི་ཕྱིས་བྱུང་གི་དཔེ་ཆ་མང་པོ་ཡོད་པ་དེ་དག་གང་སར་དར་ཆེ་བ་དང་།དེ་དག་གི་ནང་དུ་རྩོམ་པ་པོས་སྐབས་རེར་དག་སྣང་གིས་དབང་དུ་ཤོར་བ་དང་ཡང་སྐབས་རེར་ཕྱོགས་ཞེན་གྱི་དབང་དུ་ཤོར་བའི་ཆ་ཤིན་ཏུ་མང་པོ་ཡོད་པ་དེ་དག་དཔེ་ཆ་དེ་དག་དང་མཉམ་དུ་ཁྱབ་སྟེ་མང་པོ་ཞིག་ནི་ཡིག་རྨོངས་པ་ཚོས་ཀྱང་ངག་ནས་ཆུ་རྒྱུག་རྒྱུག་ཏུ་འཆད་ནུས་པའི་ཚད་དུ་ཡོད་པ་དེ་ལྟར་རེད།དེའི་རྐྱེན་གྱིས་ཁོ་བོས་ལོ་རྒྱུས་ཀྱི་ཡིག་ཆ་རྙིང་པ་དག་ལ་ཁུངས་བཅོལ་ཅིང་།དེ་དག་ཀྱང་ཤ་གཟུགས་བཟའ་རྐྱང་ལྟ་བུ་མ་ཡིན་པར་དངོས་ཡོད་དང་མཐུན་པའམ་མིའི་རིགས་ཀྱི་འཚོ་བའི་ནང་འབྱུང་སྲིད་པའམ་འབྱུང་ཆོག་པའི་ཆ་རྣམས་ཁ་ཇེ་གསལ་དུ་གཏོང་ཐབས་དང་།སྐབས་སུ་བབས་པའི་ལོ་རྒྱུས་མཁན་པོའི་ཕྱོགས་ཞེན་དང་དག་སྣང་གི་དབང་དུ་སོང་བའི་སྒྲུང་གི་རྣམ་པ་ཅན་དང་མི་སྣ་ག་གེ་མོའི་གཤིས་སྤྱོད་སོགས་ལ་མི་འཚམས་པའི་རིགས་འདོར་འོས་པ་རྣམས་འདོར་གང་ཐུབ་བྱས་ཡོད།དེ་ལྟར་བྱེད་དགོས་པ་ནི་ལོ་རྒྱུས་ཤིག་འཆད་པའམ་འབྲི་བའི་རྨང་གཞིའི་ཆ་རྐྱེན་ནམ་དམ་ཚིག་ལྟ་བུ་ཡིན་པས་ཤིན་ཏུ་གལ་ཆེ་བ་ཡིན།ལོ་རྒྱུས་འཆད་པའི་ལུགས་འདི་ལྟ་བུར་རང་རེའི་སྤྱི་ཚོགས་ཁྲོད་ཀྱི་མི་དཀྱུས་མ་རྣམས་མ་ཟད་མཁས་པར་སྐད་པ་མང་པོ་ཞིག་གིས་ཀྱང་བློར་མི་ཤོང་བའི་གཏམ་མང་པོ་ཞིག་འཆད་པ་ཡིན་མོད།འོན་ཀྱང་དེ་དག་གི་ངོ་གདོང་གི་དཀར་ནག་ལ་བལྟས་ནས་ལོ་རྒྱུས་ཤིག་བཤད་དགོས་ན་དེ་ནི་ལོ་རྒྱུས་ཤིག་མ་ཡིན་པར་སྒྲུང་གཏམ་འབའ་ཞིག་ལས་ཡོང་མི་ཐུབ།དེར་བརྟེན་ཁོ་བོས་འདི་འདྲ་ཞིག་བཤད་དགོས་པའི་རྒྱུ་མཚན་ཡང་མཐར་གཏུགས་ན་ལོ་རྒྱུས་སྒྲུང་གཏམ་དུ་མི་འགྱུར་བ་དང་མི་སྣ་སྤྲུལ་པ་ཅན་མི་གཅིག་ལ་ལོ་རྒྱུས་མི་འདྲ་བ་མང་དུ་བྲིས་པ་ལ་ཟེར།དུ་མི་འགྱུར་བའི་ཆེད་དུའོ།།སྣང་རྒྱལ་དགེ་བཤེས་ཤེས་རབ་དགེ་ལེགས།